ሚኒስቴሩ በህብረት ስራ ማህበራት ከ282 ሺህ በላይ ቤቶች እንደሚገነቡ አስታወቀ
በመኖሪያ ቤቶች ህብረት ስራ ማህበራት ከ282 ሺህ በላይ ቤቶች ግንባታ ለማካሄድ እየተሰራ መሆኑን የከተማ ልማትና ቤቶች ሚኒስቴር አስታወቀ፡፡ሰባተኛውን የኢትዮጵያ ከተሞች ፎረም ምክንያት በማድረግ በሀገሪቱ ከተሞች በቤት አቅርቦት ስራዎች ላይ የታዩ ጠንካራና ደካማ ጎኖችን የዳሰሰ ጽሁፍ ለፓናል ውይይት ቀርቧል፡፡በሚኒስቴሩ የቤቶች ልማትና አስተዳደር ቢሮ ኃላፊ አቶ ታደሰ ገብረጊዮርጊስ ባቀረቡት ጽሁፍ እንደገለጹት ፤በሀገር አቀፍ ደረጃ  በቤቶች ልማት መርሀ ግብር ባለፉት አመታት የተመዘገቡ አበረታች ውጤቶችን በተሻለ መንገድ በማስቀጠል የቤት እጥረቱን በዘላቂነት ለመፍታት አዲስ የተዘጋጀ የፖሊሲና ስትራቴጂ ማእቀፍ ጸድቆ ወደ ተግባር ተገብቷል፡፡በቀጣዮቹ ሶስት ዓመታት ከ282 ሺህ በላይ ቤቶች ግንባታ ለማካሄድ እየተሰራ መሆኑን ነው ያስታወቁት ፡፡ማእቀፉ ዜጎች በመኖሪያ ቤት ህብረት ስራ ማህበራት ተደራጅተው ለቤት ግንባታ የሚያስፈልገውን ገንዘብ በመቆጠብ በራስ አቅምና ፍላጎት ደረጃቸውን የጠበቁ ቤቶች በባለቤት እንዲሆኑ የሚያስችል ነው፡፡በተጨማሪም ማእቀፉ የቤት እጥረትን ከመቅረፍ ባሻገር ሰፊ የስራ እድል በመፍጠር፣ የቁጠባ ባህልን በማዳበር፣ የከተማ መተፋፈግን በማቃለልና ያረጁ ቤቶችን በማስወገድ ለከተሞች ልማት መፋጠን ከፍተኛ አስተዋጽኦ እንደሚያደርግ በፅሁፉ ተብራርቷል ።  በሀገሪቱ 1 ነጥብ 5 ሚሊዮን የመኖሪያ ቤት እጥረት መኖሩን ጠቁመው፤በየዓመቱም 100 ሺህ አዲስ የቤት ፍላጎት እየተፈጠረ እንደሆነ እንደሆነም ነው የገለጹት ።ከአዲስ አበባ ውጪ በሚገኙ የሀገሪቱ ከተሞች በመኖሪያ ቤቶች ህብረት ስራ ማህበራት ተደራጅተው ለቤት ግንባታ ገንዘብ ለቆጠቡ ነዋሪዎች 1ሺ 600 ሄክታር የለማ መሬት ለማቅረብ መታሰቡም ጠቁሟል ።ማእቀፉን በተሻለ ደረጃ በማስፈጸም በኩል የአማራ ክልል በግንባር ቀደምነት እንደሚጠቀስ ተገልጿል ።ለአብነትም ክልሉ 155 ሺህ አባላት ያሏቸው 7ሺህ 760 ማህበራትን በማቋቋም 3ሺህ 969ኙ ወደ ግንባታ እንዲገቡ ማድረጉ ተጠቅሷል።የትግራይ ክልልም 30ሺህ 460 አባላት ያሏቸውን 1ሺህ 523 ማህበራት በማቋቋም 18ቱ ወደ ግንባታ እንዲሸጋገሩ ማድረጉ ተመልክቷል ።በከተሞች የሚታየውን የመኖሪያ ቤት አቅርቦት ችግር በመቅረፍ በኩል መንግስት ብቻውን የሚወጣው ባለመሆኑ የቤት ማህበራትና ቤት አልሚ ባለሀብቶች ተሳትፎ ወሳኝ መሆኑን የገለጹት ደግሞ በከተማ ልማትና ቤቶች ሚኒስቴር የከተሞች ፋይናንስ ማሻሻያ ፈንድ ሞቢላይዜሽን ቢሮ ኃላፊ አቶ አምላኩ አዳሙ ናቸው፡፡"ባለፉት 11 አመታት በተቀናጀ የቤቶች ልማት መርሀ ግብር  በአዲስ አበባ ከ314 ሺህ በላይ እንዲሁም በ56 የክልል ከተሞች 69 ሺህ  መኖሪያ ቤቶች ተገንብተው ለተጠቃሚዎች ተላልፈዋል" ብለዋል ።፡እንደ አቶ አምላኩ ገለፃ በመኖሪያ ቤቶቹ ግንባታ ከ846 ሺህ በላይ ለሚሆኑ ዜጎች የስራ እድል ተፈጥሯል ።እንዲሁም 20 ሺህ የስራ ተቋራጮችና 12 ሺህ የጥቃቅንና አነስተኛ ተቋማት በግንባታው መሳተፋቸውን አቶ አምላኩ አስታውቀዋል።የአዲስ አበባ ከተማ አስተዳደር ቤቶች ልማት ቢሮ ሃላፊ አቶ ይድነቃቸው ዋለልኝ እንደገለፁት በአዲስ አበባ ከተማ በግንባታ ላይ ያሉ 130 ሺህ የጋራ መኖሪያ ቤቶችን ለማጠናቀቅ እየተሰራ ነው፡፡እንደ አቶ ይድነቃቸው ገለፃ የዝቅተኛውን ህብረተሰብ የቤት ችግር ለመፍታት ለ10/90 የቤቶች ልማት መርሀ ግብር ትኩረት ተሰጥቷል።ከፓናሉ ተሳታፊዎች መካከል አቶ አታክልቲ ገብረ ህይወትና አቶ አስመላሽ ላቀው "ከከተሞች መስፋፋት ጋር ተያይዞ እያደገ ለመጣው የነዋሪዎች መኖሪያ ቤት ፍላጎት ምላሽ ለመስጠት ብዙ መሰራት አለበት" ብለዋል፡፡በፓናል ውይይቱ የ231 ከተሞች የማዘጋጃ ቤት ኃላፊዎችና ከንቲባዎች እንዲሁም የፌደራልና የክልል የስራ ኃላፊዎችና ባለሙያዎች ተሳትፈዋል-(ኢዜአ) ።